ஒற்று ஒற்றித் தந்த பொருளையும் மற்றும் ஓர் ஒற்றினால் ஒற்றிக் கொளல் என்று பிரித்துப் பொருள் கொள்ள வேண்டும். ஓர் அரசானது, ஓர் ஒற்றன் மூலம் கண்டறிந்த விஷயங்களை அவனுக்குத் தெரியாமல் மற்றோர் ஒற்றன் மூலம் சரிபார்க்கச் செய்து, அதன் உண்மைத் தன்மையை உறுதி செய்துகொள்ள வேண்டும் என்கிறது இக்குறள். அந்த வகையில், அபரிமித வட்டி உள்ளிட்டவற்றை அறிவிக்கும் நிறுவனங்களின் நம்பகத்தன்மையை நன்கு ஆராய்வதோடு மட்டுமின்றி, அதுகுறித்து அறிந்த வேறு சிலரின் அறிவுரைகளையும் கேட்டு ஒப்பாய்வு செய்துகொள்ள வேண்டும். இதுபோன்ற திட்டங்களால் பயனடைந்தவர்கள் அல்லது பாதிக்கப்பட்டவர்களின் நிலைமை பற்றி அறிந்துகொள்ள வேண்டும்; அதுவும் சரியானதுதானா என்பதை வேறு பிறரிடம் கேட்டு உண்மையை ஒப்பாய்வு செய்துகொள்ள வேண்டும்.